Man skal være hårdhudet som kvindelig gamer, men tiderne er ved at ændre sig, mener den kvindelige Counter-Strike-kaptajn Katharina Karlsson, der ser flere kvinder gøre karriere i esport fremover

- Gå ud i køkkenet og lav mig en sandwich, kvinde.

Den kommentar er 26-årige Katharina Karlsson, der spiller Counter-Strike Global Offensive, efterhånden stødt på så mange gange online, at joken med de sexistiske undertoner ikke er særligt original længere.

Typisk ytres spydigheden, når mændene, hun spiller med, finder ud af, at de har fået selskab på spilleserveren af en repræsentant for det modsatte køn, og så er det enten ris eller overdreven ros, Katharina Karlsson står i modtagerenden af.

- Der er både de gode og de dårlige kommentarer. Enten sviner mændene dig til, eller også forguder de dig, når du spiller godt, siger Katharina Karlsson og fortæller videre:

- Der var engang en fyr, som lagde ud med at bede mig om at lave ham en sandwich, men da jeg viste mine evner i spillet, blev han gradvist mere og mere positiv og endte med at fri til mig over mikrofonen. Det er lidt sindssygt, at to så vidt forskellige udmeldinger kan komme fra den samme person.

(Artiklen fortsætter under billedet)

Foto: PR

Den type situationer er bestemt ikke forbeholdt Katharina, som mener, det er noget, alle kvindelige gamere er udsat for. Derfor er der mange kvinder, der helt undlader at bruge deres mikrofon af frygt for at afsløre deres køn, eller endnu mere ekstremt vælger at bruge en stemmeforvrænger, der får dem til at lyde som mænd.

- Mange kvindelige gamere orker ikke at høre den slags kommentarer, for hvis du var mand, ville du kun blive tiltalt, hvis du enten gjorde det godt eller dårligt i spillet. De fleste kvinder vil jo bare gerne spille og magter ikke alle bonuskommentarerne, fortæller Katharina Karlsson.

Selv er hun hårdhudet og tager ikke meget notits af sine mandlige holdkammeraters kommentarer, men i sjældne tilfælde har hun metoder til at tackle de allerværste af slagsen.

- Enten blokerer jeg dem, bogstaveligt talt eller mentalt, eller også vælger jeg at spille med på den og joker tilbage, hvilket som regel får dem til at stoppe i ren og skær forvirring, siger den kvindelige gamer.

Se også: Michaela er kvindelig Counter-Strike-stjerne: Vi er blikfanget

Stå ved din passion

Katharina Karlsson, der også kendes under aliasset 'dunno', er nemlig færdig med at lade omverdenen påvirke hendes computerspilleri.

Hendes færden ind i den virtuelle verden startede, da hendes brødre introducerede hende til computerspil som seksårig, men selvom gaming sidenhen har været hendes helt store hobby, var det ikke noget, hun gik og snakkede højt om.

- Det var måske ikke helt normalt at være pige og spille computer, og i mit folkeskole- og gymnasiemiljø var det ikke særligt almindeligt, så selv mine venner vidste det ikke, siger Katharina Karlsson.

(Artiklen fortsætter under billedet)

Foto: PR

Det ændrede sig heldigvis, da hun som 20-årig startede på Medialogi-uddannelsen i København.

- Det var måske et lidt nørdet studie med meget fokus på spil og film, så det virkede mere oplagt at komme ud af skabet og fortælle, at jeg faktisk godt kunne lide at spille computer, siger Katharina 'dunno' Karlsson.

Hun mener nemlig ikke, at stigmaet om at være nørd, fordi man spiller computer, eksisterer i samme grad som tidligere – hverken for mænd eller kvinder. Medierne har omfavnet esporten, så folk har fået mere forståelse for det, og hvorfor skulle man ikke stå ved det, man brænder for?

- Man skal ikke skamme sig over noget, som udgør så stor en del af dit liv. Jeg har altid spillet spil dagligt, og hvis man siger, at man skal bruge 10.000 timer på at blive ekspert i noget, så blev jeg allerede computerspils-ekspert som 18-årig, fortæller Katharina grinende.

Se også: Dygtige damer: Se de kønne kvinder der slår dig i esport

Den eneste kvindelige kaptajn

Dengang spillede hun strategispillet Heroes of Newerth, men da hun fandt ud af, at kvinde-scenen var større i skydespillet Counter-Strike Global Offensive, skiftede hun spil.

Så i de seneste fire år har hun lært at mestre skydespillet i en sådan grad, at hun til dette års udgave af YouSee eSportsligaen var den eneste kvindelige holdkaptajn. Det lyder vildt, men selvom turneringen minder om noget nær Danmarksmesterskabet, var det mest for sjovs skyld.

Katharina læser i dag farmaci på Københavns Universitet og syntes, det kunne være sjovt at oprette et hyggehold og stille op i YouSee Esportsligaen. Sådan gik det til, at hun blev kaptajn for holdet GC Pharma bestående af to kvinder og tre mænd.

(Artiklen fortsætter under billedet)

Foto: PR

- Vi endte på en femteplads, selvom vi var det eneste hold med to kvinder på, så det var jo ganske godt klaret, siger holdkaptajnen, der ikke er meget for at tage æren for det flotte resultat.

- Det var et meget demokratisk hold, så der var ikke nogen officielt udnævnt kaptajn, men rent erfaringsmæssigt var jeg den med mest erfaring, så nogle gange tog jeg teten.

Se også: Danske Michaela lever af gaming: Folk skriver en masse stødende ting

Mænd er fra Mars og kvinder fra Venus

At se en kvindelig holdkaptajn, eller for den sags skyld en kvinde, der spiller sammen med mænd, er et sjældent syn. Mændene spiller typisk med mændene, og kvinderne spiller typisk med kvinderne.

- På det professionelle plan i Counter-Strike, så tænker mande- og kvindespillerne meget anderledes. Fysisk er vi forskellige, vores hjerner er forskellige, og vores spil er forskelligt, siger Katharina, der foretrækker at spille sammen med sit eget køn, fordi hun har mere til fælles med dem udenfor spillet.

Desuden er det en meget, meget lille procentdel af både mænd og kvinder, der bliver gode nok til at spille professionelt. Forskellen er bare, at der er markant flere mænd at vælge imellem.

- Når der kun er 1000 aktive kvindelige gamere mod 100.000 mandlige, så er det måske ikke så underligt, at de bedste mænd er bedre end de bedste kvinder. Fordelingen er ulige, men der kommer stadig flere og flere kvinder til, så måske bliver de i fremtiden ikke brug for en scene kun for kvinder, siger Katharina Karlsson.

Esportskarrieren er ikke død endnu

Hun regner dog ikke med at blive del af den fremtid, for selvom Katharina Karlsson ville elske at leve af sin hobby, gør hun sig ingen forhåbninger om det.

- Det bliver ikke mig, for selvom det lyder underligt, så er jeg ved at blive gammel. Min reaktionstid daler med alderen, og jeg har ikke tid til at træne otte timer om dagen. Desværre bliver man ikke verdens bedste spiller ved at spille på deltid, siger Katharina 'dunno' Karlsson.

Til daglig læser Katharina som bekendt farmaceut, fordi det åbner op for et arbejde med stabile fremtidsudsigter – modsat en karriere i esport som kvinde på nuværende tidspunkt.

Til gengæld er hun overbevist om, at de kommende generationer af kvindelige gamere får større chance for at gøre en karriere ud af deres passion for computerspil, men selvom hun ikke ser det som en fremtidsbeskæftigelse, er Katharina ikke klar på at lægge computermusen på hylden endnu.

- Jeg har i nogle måneder spillet sammen med nogle danske piger, og meget tyder på, at vi snart får en organisation i ryggen. Sker det, går vi efter at blive det bedste danske kvindehold i 2018, mens vi på den lange bane sigter efter verdenstoppen, fortæller Katharina Karlsson om de ambitiøse planer.